b'\n_START_ARTICLE_\nAppian\n_START_PARAGRAPH_\nAppian (gr\xc3\xa6sk: \xce\x91\xcf\x80\xcf\x80\xce\xb9\xce\xb1\xce\xbd\xce\xbf\xcf\x82 c. 95-160) var en gr\xc3\xa6sk historiker, der blev f\xc3\xb8dt i den dengang overvejende gr\xc3\xa6ske by Alexandria i Egypten. Appian flyttede siden til Rom for at virke som advokat. Her skrev han en romersk historie ((\xe1\xbf\xac\xcf\x89\xce\xbc\xce\xb1\xce\xb9\xce\xba\xce\xb1) p\xc3\xa5 24 bind. V\xc3\xa6rket blev anlagt i en tematisk-kronologisk form med udgangspunkt i Romerrigets krige. Historien om de folkeslag, som indlemmes i imperiet, fort\xc3\xa6lles sammen med beretningen om de krige, hvor de blev besejret af romerne._NEWLINE_Appian skrev p\xc3\xa5 gr\xc3\xa6sk, og derfor overvejende for den gr\xc3\xa6sktalende befolkning i Romerrigets \xc3\xb8stlige provinser. Appian er en v\xc3\xa6rdifuld kilde til antikkens samfund, da han meget us\xc3\xa6dvanligt for samtidens historikere inddrog b\xc3\xa5de \xc3\xb8konomiske, administrative og sociale aspekter i sin beskrivelse. Han forklarer dog, i lighed med de \xc3\xb8vrige antikke historikere, kriser som et resultat af s\xc3\xa6dernes forfald._NEWLINE_Store dele af v\xc3\xa6rket er i dag g\xc3\xa5et tabt, men af de dele, der er bevaret, er is\xc3\xa6r hans beretning om de romerske borgerkrige vigtig, da den er en af de f\xc3\xa5 bevarede.'